«ЭҤИР ЈЫЛДЫС» КОЖОҤГО КЕРЕЕС-ТАШ ТУРГУЗАРГА БЕЛЕТЕНИШ БАШТАЛГАН

Эҥир јылдыс чыгарда,
Јуртта ойын башталат.
Ӱрелердиҥ ортодо,
Бир ле кӧӧркий кожоҥдойт.

Бу алтай калыктыҥ јӱрекке кару кожоҥыныҥ сӧстӧрин Кулады јурттыҥ јайалтазы, Солум Мешкинов, чӱмдеген, оныҥ сӧстӧрине база ла Кулады јурттыҥ кӱӱчӱмдечизи, Сорпоҥ Этенов, кӱӱни салып, атту-чуулу кожоҥго ыраак јайаандык јолду јӱрӱм берген. 
Ӧткӧн јыл тӱгенер алдында Куладыныҥ эл-јоны Сорпоҥ Этеновтыҥ эземине учурлалган јайаандык эҥир ӧткӱрип турарда, бу кожоҥго кереес-таш тургузактар деп, баштаҥкай јарлалган. Ол туштагы айдылган сӧстӧр сӧс-куучын болуп артып калбады, эмди тура чокум кыймыгу баштала берди.
Бӱгӱнги кӱнде «Экологический патруль» деп республикан јондык биригӱниҥ ле Кулады јурттыҥ эл-јоныныҥ баштаҥкайыла, кереес таш тургузарга белетениш иштер баштала берди – иштер ӧткӱрер тӧзӧмӧл кӱрее тӧзӧлгӧн, банкта акча-манат јуур счет ачылган.
Оныла колбой, тӧзӧмӧл кӱрее ончо алтай калыкка, кемниҥ канай аргазы јеткенче, јӧмӧзин деп баштанат.

«Эҥир јылдыс» кожоҥго кереес-таш тургузарыныҥ счеды:
Горно-Алтайский РФ ОАО «Россельхозбанк» г. Горно-Алтайск
649440, РА, Онгудайский район, с. Онгудай, ул. Советская, дом 73
ИНН 77251144888
ОГРН 1027700342890
БИК 048405716
Кор. счет 30101810500000000716
Счет № 42306810470020001194